Вітаўт Чаропка

Вітаўт Чаропка, сапраўднае імя Віктар Кузьміч Чаропка (нар. , ) — беларускі пісьменнік. Аўтар гістарычных раманаў, прысвечаных пераважна падзеям і асобам сярэднявечнай Беларусі, а таксама гісторыка-літаратурных нарысаў і артыкулаў па гісторыі Беларусі. Папулярызатар айчыннай гісторыі.

 Біяграфічныя звесткі 
Па адукацыі — электрык на чыгунцы. У 1981—1990 гадах працаваў на Мінскім трактарным заводзе. Удзельнічаў у рабоце літаратурнага аб’яднання «Крыніцы» пры рэдакцыі газеты «Чырвоная змена».

У 1990—1993 гадах рэдактар часопіса «Хрысціянская думка», у 1993 годзе — часопіса «Спадчына», з 1994 — загадчык аддзела часопіса «Беларуская мінуўшчына», з 1998 — супрацоўнік рэдакцыі «Беларускага гістарычнага часопіса».

 Літаратурная і даследчыцкая дзейнасць 
Літаратурнай творчасцю займаецца з 1982 года. Дэбютаваў у друку ў 1988 годзе. Аўтар гістарычнага рамана «Храм без бога» (1992) пра падзеі на Беларусі ў XVI стагоддзі. Кнігі гісторыка-літаратурных нарысаў «Імя ў летапісе» (1994) і «Уладары Вялікага княства» (1996, 2-е выд. 2002) прысвечаны славутым постацям беларускай гісторыі X—XVII стагоддзяў. У сваім зборніку нарысаў «Гісторыя нашага імя» (1995) разглядае паходжанне назваў «Белая Русь» і «Літва», сцвярджае, што найменні «Літва» і «літвіны» былі адначасова і палітонімам, і этнонімам для беларусаў. Аўтар кніг «Перамога ценю» (1996), «Великий князь Витовт» (Мінск, 2010), артыкулаў па гісторыі Беларусі. Даследуе таксама пытанні сімволікі герба «Пагоня», язычніцкай культуры беларусаў.

 Бібліяграфія 
 Ян Караль Хадкевіч: да 400-годдзя Хацінскай бітвы. Мінск, 2021.
 Сигизмунд Ягеллон. Минск, 2020.
 Ольгерд. Минск, 2019.
 Свидригайло. Минск, 2019.
 Ягайло. Минск, 2018.
 Геркулес, Руды і Пярун: Радзівілы-пераможцы. Мінск, 2014.
 Великие князья Великого Княжества Литовского. Минск, 2012; 2013; 2017.
 Великий князь Витовт. Минск, 2010.
 Імя ў летапісе. Мінск, 1994; 2003; 2018.
 Уладары Вялікага княства. Мінск, 1996; 2002; 2007.
 Лёсы ў гісторыі: нарысы. Мінск, 2005.
 Перамога ценю: Аповесці. Апавяданні. Эсэ. Мінск, 1996.
 Гісторыя нашага імя: Гістарычнае даследаванне. Мінск, 1995.
 Імя ў летапісе. Мінск, 1994.
 Храм без бога. Мінск, 1992 (увайшла ў спіс «100 беларускіх кніг XX стагоддзя»).

 Крыніцы 

 Літаратура 



 Кто есть кто в Республике Беларусь, 2001. Т. 2. — Минск, 2001.

Катэгорыя:Пісьменнікі Беларусі
Катэгорыя:Беларускамоўныя пісьменнікі
Катэгорыя:Даследчыкі гісторыі Вялікага Княства Літоўскага